APEC คืออะไร ? ทำไมประเทศไทยเป็นเจ้าภาพ ปลายปีนี้
เรามาดูกันว่า APEC คืออะไร  แล้วบ้านเราจะได้อะไร จากการเป็นเจ้าภาพการจัดงานประชุมครั้งนี้ ? ลงทุนแมนจะเล่าให้ฟัง
9 ก.ย. 2565

APEC คืออะไร ? ทำไมประเทศไทยเป็นเจ้าภาพ ปลายปีนี้ /โดย ลงทุนแมน
รู้หรือไม่ว่าปลายปีนี้ ประเทศไทยของเรา กำลังจะเป็นเจ้าภาพการประชุม
ชื่อการประชุมว่า “APEC 2022” ซึ่งเมื่อปลายปีก่อน นายกรัฐมนตรีไทย ได้รับไม้พายที่ส่งมอบมาจากนายกรัฐมนตรีนิวซีแลนด์ ซึ่งเป็นเจ้าภาพการจัดงานประชุมปีที่แล้ว
วันนี้ เรามาดูกันว่า APEC คืออะไร 
แล้วบ้านเราจะได้อะไร จากการเป็นเจ้าภาพการจัดงานประชุมครั้งนี้ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เริ่มกันที่ APEC ย่อมาจาก Asia-Pacific Economic Cooperation 
หรือกรอบความร่วมมือทางเศรษฐกิจในภูมิภาคเอเชีย-แปซิฟิก
เป็นกลุ่มความร่วมมือทางเศรษฐกิจระหว่างประเทศ ของประเทศและดินแดนที่ตั้งอยู่รอบมหาสมุทรแปซิฟิก ก่อตั้งขึ้นเมื่อปี 1989 หรือราว 33 ปีก่อน โดยมีสำนักงานใหญ่ ตั้งอยู่ที่สิงคโปร์
APEC มีเป้าหมายเพื่อส่งเสริมการเปิดเสรีทางการค้าและการลงทุน 
โดยนักธุรกิจที่ถือบัตรเดินทาง สำหรับนักธุรกิจเอเปก หรือ ABTC 
จะสามารถเดินทางเข้าประเทศที่เข้าร่วมโครงการได้ โดยไม่ต้องขอวีซ่า
นอกจากนี้ APEC ยังมุ่งมั่นที่จะพัฒนาในด้านอื่น ๆ เช่น การเกษตร สาธารณสุข พลังงาน สิทธิมนุษยชน สิ่งแวดล้อม และการป้องกันภัยพิบัติ เพื่อนำไปสู่การเจริญเติบโตทางเศรษฐกิจอย่างยั่งยืน ของประเทศสมาชิก
ในขณะเดียวกัน ความร่วมมือนี้ ก็เรียกได้ว่าเป็นหนึ่งในเครื่องมือ เพื่อการถ่วงดุลอำนาจทางเศรษฐกิจของกลุ่มเศรษฐกิจอื่น ๆ ทั่วโลก โดยเฉพาะสหภาพยุโรป
แล้วสมาชิก APEC มีใครบ้าง ?
สมาชิก APEC ประกอบไปด้วยเขตเศรษฐกิจทั้งหมด 21 แห่ง 
นำโดยกลุ่มประเทศมหาอำนาจทางเศรษฐกิจของโลก ได้แก่ สหรัฐอเมริกา, จีน และญี่ปุ่น
และประเทศอื่น ๆ ได้แก่ ออสเตรเลีย, บรูไน, แคนาดา, อินโดนีเซีย, เกาหลีใต้, มาเลเซีย, นิวซีแลนด์, ฟิลิปปินส์, สิงคโปร์, ไทย, ไต้หวัน, ฮ่องกง, เม็กซิโก, ปาปัวนิวกินี, ชิลี, เปรู, รัสเซีย และเวียดนาม
โดยทั้ง 21 เขตเศรษฐกิจนี้ 
มีประชากรรวมกันกว่า 2,900 ล้านคน
หรือคิดเป็นราว 1 ใน 3 ของประชากรโลก
มี GDP รวมกันกว่า 52 ล้านล้านดอลลาร์สหรัฐ 
หรือราว 1,900 ล้านล้านบาท คิดเป็น 62% ของ GDP ประเทศทั่วโลก เลยทีเดียว
สำหรับการประชุม 
APEC จะมีการจัดประชุมผู้นำ ของสมาชิกแต่ละประเทศกัน ปีละ 1 ครั้ง 
โดยมีประเทศสมาชิก ที่ดำรงตำแหน่งประธาน APEC หมุนเวียนกันเป็นเจ้าภาพการประชุมในแต่ละปี
และการประชุม APEC ในปี 2022 นี้ ไทยจะเป็นเจ้าภาพในการจัดประชุม ซึ่งการประชุมจะมีขึ้นในช่วงวันที่ 18-19 พฤศจิกายน 2022 โดยใช้ศูนย์การประชุมแห่งชาติสิริกิติ์ เป็นสถานที่จัดการประชุม
APEC 2022 เรียกได้ว่าเป็นการประชุมที่ให้ผู้นำแต่ละประเทศ มาพบหน้ากันอีกครั้ง 
ภายหลังจากการเปลี่ยนรูปแบบ เป็นการประชุมแบบออนไลน์ ในช่วง 2 ปีที่ผ่านมา 
เนื่องจากการแพร่ระบาดของโควิด 19
โดยการประชุม APEC 2022 นี้ 
เป็นหนึ่งในเหตุการณ์ ที่ทั่วโลกให้ความสนใจเป็นอย่างมาก
เพราะเกิดขึ้น ท่ามกลางความขัดแย้งระหว่างประเทศ ในหลายพื้นที่ 
เช่น สงครามระหว่างรัสเซียและยูเครน และความขัดแย้งบริเวณช่องแคบไต้หวัน 
ระหว่างจีนและไต้หวัน ที่ต่างก็เป็นสมาชิก APEC ด้วยกันทั้งคู่
นอกจากนี้ อีกสิ่งหนึ่งที่เป็นที่น่าจับตามอง ของนักเศรษฐศาสตร์
ก็คือ การเจรจาเขตการค้าเสรีเอเชีย-แปซิฟิก หรือ FTAAP
โดย FTAAP เป็นแนวคิดริเริ่ม ในการสร้างเขตการค้าเสรี ระหว่างประเทศภายในกลุ่ม APEC 
ที่ปัจจุบันอยู่ในระหว่างการเจรจา โดยบรรดาชาติสมาชิก ตั้งเป้าหมายไว้ว่า จะต้องเกิดขึ้นให้ได้ภายในปี 2040
ซึ่งหากการเจรจาสำเร็จ 
FTAAP จะกลายเป็นเขตการค้าเสรีที่ใหญ่ที่สุดในโลก แซงหน้า RCEP ในทันที
ซึ่ง RCEP คือความตกลงเขตการค้าเสรี ระหว่าง 10 ชาติสมาชิกอาเซียน กับ 5 ประเทศคู่เจรจา ได้แก่ จีน, ญี่ปุ่น, เกาหลีใต้, ออสเตรเลีย และนิวซีแลนด์ ซึ่งมี GDP รวมกันมากถึง 29.7 ล้านล้านดอลลาร์สหรัฐ
แล้วไทยจะได้อะไรจากการเป็นเจ้าภาพในครั้งนี้ ?
รัฐบาลไทยคาดว่า การเป็นเจ้าภาพการประชุมในครั้งนี้ 
จะช่วยเพิ่มศักยภาพของไทย ในด้านต่าง ๆ มากยิ่งขึ้น 
เช่น
- บทบาทของไทย ในการร่วมกำหนดนโยบายทางเศรษฐกิจในภูมิภาค 
- การผลักดันให้เกิดการเจรจาเขตการค้าเสรีเอเชีย-แปซิฟิก เร็วยิ่งขึ้น
นอกจากนี้ ยังเป็นโอกาสสำคัญ ที่จะทำให้ไทยกลับไปอยู่ในเรดาร์ ของนักลงทุนต่างชาติ 
เนื่องจากในปัจจุบัน เศรษฐกิจไทยกำลังฟื้นตัว และเริ่มมีนักท่องเที่ยว รวมถึงนักธุรกิจเดินทางเข้ามาแล้ว
ก็ต้องมาดูกันว่า ประเทศไทยของเราในฐานะเจ้าภาพ จะจัดการประชุมในปลายปีนี้ได้ดีขนาดไหน
รวมไปถึงชาติสมาชิกที่มีปัญหากันอยู่ จะมีท่าทีอย่างไร 
ก็น่าติดตามไม่น้อยเลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-